Birgitte Josefsen (V), 2009-01-20:
Når uheldet er ude, skal vi føle os trygge.
Vi skal være sikre på, at der kommer en ambulance, når der opstår akut sygdom eller uheld af en karakter, som vi ikke selv kan håndtere.
Men vi skal også fremover være sikre på, at den ambulance, der kommer, ikke blot er en flyttebil.
Det skal nemlig være en ambulance, der er fuldt udstyret med de teknologiske hjælpemidler, som er til rådighed i dag, og den skal være bemandet med veluddannet personale.
Behandlingen skal nemlig ikke starte på sygehuset; den skal starte ude på ulykkesstedet.
Vi skal heller ikke i fremtiden acceptere at blive bragt til det nærmeste nærsygehus lige om hjørnet, hvor vagtberedskabet består af en medicinstuderende.
Nej, er der alvorlig akut sygdom, skal vi hen, hvor de komplicerede behandlingsforløb er i højsædet, og hvor der kan blive sat fokus på dem.
Her skal vi også opleve trygheden.
Derfor er der brug for, at de danske sygehuse bliver mere moderne, bliver bedre, og nogle sygehuse skal så håndtere de komplicerede forløb, mens andre skal håndtere de mindre komplicerede forløb.
Jeg forventer, at fagligheden er i top på det sygehus, jeg kommer til, uanset om forløbet er kompliceret eller ikke kompliceret.
Derfor bliver der nødt til at være forskel på de tilbud, der er på de enkelte sygehuse, og derfor bliver vi nødt til at sætte fokus på at få samlet kræfterne, når det gælder vores akutsygehuse.
Der skal være et solidt fagligt grundlag for den behandling, der skal pågå.
Det nytter ikke, at det er årets begivenhed for personalet at foretage en kompliceret behandling, når en patient kommer ind og har været udsat for noget ganske alvorligt.
I Århus transporteres der eksempelvis årligt 13.000 indlagte patienter rundt på byens forskellige sygehuse, da der ikke eksisterer tilstrækkelig viden og udstyr til at klare alle aspekter af et sygdomsforløb.
Jeg tror ikke, at de 13.000 patienter synes, at det er spor sjovt.
For lungepatienter betyder specialviden og kvalitet mere end nærhed, udtaler direktøren for Danmarks Lungeforening.
Man er bedre tjent med at skulle transporteres 25 km ekstra, hvis man så bliver modtaget af en kompetent speciallæge frem for en studentervikar, siger sundhedspolitisk konsulent i Ældre Sagen.
Ja, det ene citat efter det andet vidner om, at der er brug for at få sat fokus på specialisering, også når vi snakker om de akutte områder.
Ingen skal nemlig være i tvivl om, at kvalitet og tryghed er afgørende, og ingen skal være i tvivl om, at vi i Venstre også vægter nærhed, når vi taler om sundhedssektoren.
Derfor skal vi selvfølgelig sørge for ikke at få opbygget en struktur, så den, der skal sys med tre sting i en finger, skal flyttes 150 km for at få det gjort.
Specialiserede sygehuse til specialiserede opgaver, nærsygehuse, skadeklinikker, døgnbemandede lægehuse, ja, betegnelsen er sådan set underordnet, for det, der ligger i betydningen, er, at de lettere opgaver flytter tættere på, og at de komplicerede opgaver for nogle kan flytte lidt længere væk.
Men kvaliteten skal være i højsædet, og det skal den være, uanset om det er de lette eller de svære opgaver.
Den politiske aftale, der blev indgået i 2006 mellem Socialdemokratiet, Det Radikale Venstre, Venstre, De Konservative og Dansk Folkeparti om specialeplanlægning, har dannet basis for den rapport, som Erik Juhl-udvalget har skullet arbejde med, og i Venstre har vi den største tiltro til, at regeringen sammen med Danske Regioner, som jo er sygehusejerne, får forhandlet sig frem til den bedste løsning for patienternes skyld og for personalets skyld.
Så vil jeg gerne fremsætte et forslag til vedtagelse på vegne af Venstre, Det Konservative Folkeparti, Dansk Folkeparti, fru Pia Christmas-Møller og hr. Villum Christensen fra Liberal Alliance:
Forslag til vedtagelse »Folketinget konstaterer, at regeringens initiativer vedrørende fremtidens sygehusstruktur frem til 2018 udgør et samlet hele, hvor de fire fokusområder ny akutsygehusstruktur, styrket præhospital indsats, fagligt bæredygtige sygehuse og nye tiltag i den primære sundhedssektor understøtter hinanden. Folketinget lægger vægt på, at den fagligt anbefalede nye sygehusstruktur er nødvendig, for at det sundhedsfaglige personale opnår og fastholder kompetencer til at yde en behandling af høj kvalitet.
For borgerne er det en kvalitet, at sundhedsvæsenets tilbud er tæt på, så længe det fortsat leveres med højeste faglige kvalitet og effektivitet.